CELEX: 32021D0972
Language: sl
Date: 2021-06-14 00:00:00
Title: Sklep Sveta (EU) 2021/972 z dne 14. junija 2021 o stališču, ki se zastopa v imenu Evropske unije v okviru Generalnega sveta Svetovne trgovinske organizacije glede zahteve Evropske unije za podaljšanje odstopanja od obveznosti STO, ki omogoča avtonomne trgovinske preferenciale za Zahodni Balkan

17.6.2021   
               
               
                  SL
               
               
                  Uradni list Evropske unije
               
               
                  L 214/66
               
            
         SKLEP SVETA (EU) 2021/972
         z dne 14. junija 2021
         o stališču, ki se zastopa v imenu Evropske unije v okviru Generalnega sveta Svetovne trgovinske organizacije glede zahteve Evropske unije za podaljšanje odstopanja od obveznosti STO, ki omogoča avtonomne trgovinske preferenciale za Zahodni Balkan
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Na podlagi odstavka 2 člena II Sporazum o ustanovitvi Svetovne trgovinske organizacije (v nadaljnjem besedilu: Sporazum STO) so sporazumi in z njimi povezani pravni instrumenti, zajeti v prilogah 1, 2 in 3 (v nadaljnjem besedilu: mnogostranski trgovinski sporazumi) k Sporazumu STO, vključno s Splošnim sporazumom o carinah in trgovini 1994 (v nadaljnjem besedilu: GATT 1994), sestavni del Sporazuma STO in zavezujejo vse članice Svetovne trgovinske organizacije, vključno Unijo.
                  
               
                     (2)
                  
                  
                     Na podlagi odstavka 1 člena IV Sporazuma STO lahko STO sprejema odločitve o vseh zadevah na podlagi katerega koli mnogostranskega trgovinskega sporazuma.
                  
               
                     (3)
                  
                  
                     V skladu z odstavkom 3 člena IX Sporazuma STO lahko STO v izjemnih okoliščinah odloči, da članico oprosti obveznosti, ki ji jo nalaga Sporazum STO ali kateri koli mnogostranski trgovinski sporazum.
                  
               
                     (4)
                  
                  
                     Uniji je bilo prvič odobreno odstopanje od njenih obveznosti iz odstavka 1 člena I GATT 1994 8. decembra 2000 do 31. decembra 2006, nazadnje pa je bilo podaljšano 7. decembra 2016 do 31. decembra 2021, in sicer v obsegu, ki je potreben, da se Uniji omogoči preferencialna obravnava za upravičene izdelke s poreklom z Zahodnega Balkana (Albanija, Bosna in Hercegovina, Kosovo (*), Črna gora, Severna Makedonija in Srbija).
                  
               
                     (5)
                  
                  
                     16. decembra 2020 se je z Uredbo (EU) 2020/2172 Evropskega parlamenta in Sveta (1) obdobje uporabe avtonomnih trgovinskih preferencialov za Zahodni Balkan ponovno podaljšalo do 31. decembra 2025.
                  
               
                     (6)
                  
                  
                     Brez odstopanja od obveznosti STO bi bilo treba uporabo avtonomnih trgovinskih preferencialov Unije za Zahodni Balkan do 31. decembra 2025 razširiti na vse druge članice STO.
                  
               
                     (7)
                  
                  
                     Zahteva za podaljšanje oprostitve obveznosti STO iz odstavka 1 člena I in člena XIII GATT 1994, ki dovoljuje avtonomne trgovinske preferenciale za Zahodni Balkan, je upravičena zaradi nenehnih težkih gospodarskih razmer v regiji in dejstva, da je preferencialna obravnava za upravičene izdelke, ki jo Unija zagotavlja tem državam, namenjena spodbujanju gospodarskega razvoja na način, ki je skladen s cilji GATT 1994, in ne ustvarjanju ovir za trgovino drugih članic STO.
                  
               
                     (8)
                  
                  
                     Primerno je določiti stališče, ki se v imenu Unije zastopa v Generalnem svetu STO, saj bo podaljšanje oprostitve obveznosti STO glede avtonomnih trgovinskih preferencialov, ki jih Unija odobri Zahodnemu Balkanu, zavezujoče za članice STO –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Evropske unije zastopa v okviru Generalnega sveta Svetovne trgovinske organizacije, je, da se zahteva podaljšanje obstoječega odstopanja od obveznosti STO glede avtonomnih trgovinskih preferencialov, ki jih je Unija dodelila Zahodnemu Balkanu do 31. decembra 2026, ter da se podpre sprejetje navedene zahteve.
            To stališče izrazi Komisija.
         
         
            Člen 2
            Ta sklep začne veljati na dan sprejetja.
         
         
            V Luxembourgu, 14. junija 2021
            
               
                  Za Svet
               
               
                  predsednica
               
               A. MENDES GODINHO
            
         
         
            (*)  To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.
         
            (1)  Uredba (EU) 2020/2172 Evropskega parlamenta in Sveta z dne 16. decembra 2020 o spremembi Uredbe Sveta (ES) št. 1215/2009 o uvedbi izjemnih trgovinskih ukrepov za države in ozemlja, ki sodelujejo ali so povezana s stabilizacijsko-pridružitvenim procesom Evropske unije (UL L 432, 21.12.2020, str. 7).